《夜读书有感》
宋代·孙应时

王公昔壮年，已作衰翁叹。古来多志士，念此不能旦。

嗟余何为者，忽忽甘寝饭。故书翻手忘，神情日疏散。

前途虽绵邈，初心如可办。云何十年外，低徊犹有惮。

蟋蟀鸣我阶，秋风岁将宴。日月岂待人，及今当自谏。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。